Document ID: 32012R0675

РЕГЛАМЕНТ (ЕС) № 675/2012 НА КОМИСИЯТА
от 23 юли 2012 година
за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на талк (Е 553b) и карнаубов восък (Е 903) върху небелени боядисани варени яйца и на шеллак (Е 904) върху небелени варени яйца
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 и член 30, параграф 5 от него,
като има предвид, че:
(1)
С приложение II към Регламент (ЕО) № 1333/2008 се установява списък на Съюза на добавките в храните, одобрени за употреба в храните, и условията за тяхната употреба.
(2)
Списъкът може да бъде изменян в съответствие с процедурата, посочена в Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2).
(3)
Съгласно член 3, параграф 1 от Регламент (ЕО) № 1331/2008 списъкът на Съюза на добавките в храните може да бъде актуализиран по инициатива на Комисията или при постъпване на заявление.
(4)
Беше подадено заявление за употреба на талк (Е 553b) и карнаубов восък (Е 903) върху небелени боядисани варени яйца и за употреба на шеллак (Е 904) върху небелени варени яйца, което беше представено на държавите членки.
(5)
При употреба върху повърхността на небелени боядисани варени яйца добавките в храни талк (E 553b), карнаубов восък (E 903) и шеллак (Е 904) могат да изпълняват декоративна функция, като придават повече или по-малко блясък на повърхността. Освен това при употреба върху повърхността на всички небелени варени яйца шеллакът (Е 904) може да спомогне за по-доброто им запазване.
(6)
Не се очаква посочените добавки в храните да мигрират към вътрешните годни за консумация части на яйцата поради това, че са неразтворими и имат високо молекулно тегло. Не е вероятно употребата на посочените добавки в храни да въздейства върху човешкото здраве, тъй като съдържащият се в тях восък остава върху черупката на яйцата. Поради това е подходящо да се разреши употребата на талк (Е 553b) и карнаубов восък (Е 903) върху небелени боядисани варени яйца и употребата на шеллак (Е 904) върху небелени варени яйца - както боядисани, така и небоядисани.
(7)
Съгласно член 3, параграф 2 от Регламент (ЕО) № 1331/2008 Комисията трябва да изиска становището на Европейския орган за безопасност на храните, за да актуализира списъка на Съюза на добавките в храните, установен в приложение II към Регламент (ЕО) № 1333/2008, освен в случаите, когато не е възможно въпросната актуализация да въздейства върху човешкото здраве. Тъй като разрешаването на употребата на талк (Е 553b), карнаубов восък (Е 903) и шеллак (Е 904) върху небелени варени яйца е актуализация на списъка, която не е възможно да въздейства върху човешкото здраве, не е необходимо да се изисква становището на Европейския орган за безопасност на храните.
(8)
Съгласно преходните разпоредби на Регламент (ЕС) № 1129/2011 на Комисията от 11 ноември 2011 г. за изменение на приложение II към Регламент (ЕО) № 1333/2008 на Европейския парламент и на Съвета посредством създаване на списък на Съюза на добавките в храните (3) приложение II за създаване на списък на Съюза на добавките в храните, одобрени за употреба в храни, и за условията за тяхната употреба се прилага от 1 юни 2013 г. За да се позволи употребата на талк (E 553b) и карнаубов восък (Е 903) върху небелени боядисани варени яйца и употребата на шеллак (Е 904) върху небелени варени яйца преди посочената дата, необходимо е за тези добавки в храните да се посочи по-ранна дата на прилагане.
(9)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът възразиха срещу тях,
ПРИЕ НАСТОЯЩИЯ РЕГЛАМЕНТ:
Член 1
Приложение II към Регламент (ЕО) № 1333/2008 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 23 юли 2012 година.

Labels: 0
3
17